ໄທຕັດສິນໃຫ້ສົ່ງພໍ່ຄ້າອາວຸດ ໄປຍັງສະຫະລັດ
ສານຂອງໄທເຫັນດີໃຫ້ສົ່ງພໍ່ຄ້າຂາຍອາວຸດຣັດເຊຍໄປຍັງສະຫະລັດ ພາຍໃນ3 ເດືອນ
ສານອຸທອນຂອງໄທໄດ້ຕັດສິນວ່າ ນາຍ ວິກຕໍ ບຸດ ທີ່ຖືກກ່າວຫາເປັນພໍ່ຄ້າອາວຸດນັ້ນ ຄວນຈະຖືກສົ່ງໄປຍັງສະຫະລັດເພື່ອປະເຊີນກັບການດໍາເນີນຄະດີຢູ່ທີ່ນັ້ນ ນາຍ ບຸດ ຖືກກ່າວຫາວ່າ ຂາຍອາວຸດທີ່ກະຕຸ້ນໃຫ້ເກີດການຕໍ່ສູ້ກັນຢູ່ໃນເຂດຕ່າງໆ ແລະສົ່ງເສີມພວກ ຜະເດັດການປະກອບອາວຸດຢູ່ໃນທົ່ວທະວີບອະຟຣິກາແລະໃນພາກຕາເວັນອອກກາງນັ້ນ ໃນວັນສຸກຜ່ານມານີ້ ສານອຸທອນຂອງໄທກ່າວວ່າ ນາຍ ວິກຕໍ ບຸດ ຈະຕ້ອງຖືກສົ່ງໄປໃຫ້ສະຫະລັດ ພາຍໃນ 3 ເດືອນ ຂ້າງໜ້ານີ້ ນາຍບຸດ ປະເຊີນກັບການລົງໂທດ ໜັກເຖິງຂັ້ນຈໍາຄຸກຕະຫລອດຊີວິດໄດ້ ໃນຂໍ້ຫາຖານສົມຮູ້ຮ່ວມຄິດ ໃນການສັງຫານຄົນອາເມຣິກັນ ແລະຂາຍອາວຸດໃຫ້ກຸ່ມກໍ່ການຮ້າຍກຸ່ມນຶ່ງ ແຕ່ນາຍບຸດໄດ້ປະຕິເສດຕໍ່ຂໍ້ກ່າວຫາດັ່ງກ່າວ ບັນດາເຈົ້າໜ້າທີ່ຣັດເຊຍ ໄດ້ຕັ້ງຂໍ້ສົງໃສກ່ຽວກັບຄໍາຕັດສິນດັ່ງກ່າວ ຂອງສານໄທ ແລະທ່ານ Sergei Lavrov ລັດຖະມຸນຕີການຕ່າງປະເທດຣັດເຊຍ ກໍໄດ້ກ່າວໃນວັນສຸກຜ່ານມາວ່າ ທາງລັດຖະບານກຸງມອສກູຈະສືບຕໍ່ ຮຽກຮ້ອງໃຫ້ມີການປ່ອຍໂຕນາຍບຸດ ຫລັງຈາກສານຕັດສິນແລ້ວ ນາຍບຸດ ຊຶ່ງຖືກມັດໂສ້ລ່າມຂາແລະນຸ່ງຊຸດນັກໂທດສີໝາກ ກ້ຽງ ໄດ້ເຂົ້າສວມກອດເມຍແລະລູກສາວດ້ວຍຄວາມດີໃຈ ເມຍຂອງຜູ້ກ່ຽວ ນາງອານລາ ບຸດ ກ່າວຕໍ່ ບັນດານັກຂ່າວວ່າ ຄໍາຕັດສິນດັ່ງກ່າວບໍ່ຍຸຕິທໍາ: ນາງ ອານລາ ກ່າວວ່າ ມັນເປັນທີ່ຈະແຈ້ງວ່າ ເລື້ອງນີ້ເປັນເລື້ອງການເມືອງ ແລະຄົນທັງໂລກເຂົ້າໃຈກ່ຽວກັບເລື້ອງນີ້ດີ ແລະກ່າວຕໍ່ໄປວ່າ ລັດຖະບານອາເມຣິກັນໄດ້ໃຊ້ຄວາມກົດດັນຢ່າງໜັກໃສ່ສານໄທ ນາງເວົ້າອີກວ່າ ລັດຖະບານສະຫະລັດເອງເຄີຍໄດ້ກ່າວມາກ່ອນ ວ່າ ຕົນຈະໃຊ້ຄວາມກັດດັນໃສ່ສານໄທ ຈົນກ່ວານາຍບຸດ ຈະຖືກສົ່ງໄປໃຫ້ສະຫະລັດ ນາຍບຸດ ຖືກຈັບກຸມທີ່ບາງກອກໃນປີ 2008 ໃນການປະຕິບັດງານລັບແບບປອມໂຕ ທີ່ມີທັງເຈົ້າໜ້າທີ່ສະຫະລັດແລະໄທ ເຂົ້າປະກອບ ສ່ວນນໍາ ຄືພວກເຈົ້າໜ້າທີ່ຕໍາຫລວດຂອງສະຫະລັດທີ່ປອມໂຕເປັນສະມາຊິກຂອງກອງກໍາລັງປະກອບອາວຸດປະຕິວັດຂອງໂຄລົມເບຍ ຫລືກຸ່ມ FARC ນັ້ນ ໄດ້ເຂົ້າໄປຕິດຕໍ່ພົວພັນກັບນາຍບຸດ ເຂົາເຈົ້າກ່າວຫານາຍບຸດວ່າ ສະເໜີຂາຍລູກສອນໄຟແລະພວກອາວຸດອື່ນໆໃຫ້ເຂົາເຈົ້າ ຊຶ່ງເປັນອາວຸດທີ່ຈະໃຊ້ໂຈມຕີ ເປົ້າໝາຍແຫ່ງຕ່າງໆຂອງສະຫະລັດ ກຸງວໍຊິງຕັນຊຶ່ງຖືວ່າກຸ່ມ FARC ເປັນອົງການກໍ່ການຮ້າຍນັ້ນ ສະໜັບສະໜຸນການດໍາເນີນຄວາມພະຍາຍາມຂອງກອງທັບໂຄລົມເບຍ ເພື່ອ ປາບກຸ່ມດັ່ງກ່າວ ຄໍາຕັດສິນຂອງສານອຸທອນຂອງໄທ ໃນວັນສຸກຜ່ານມາ ແມ່ນຕ່າວປີ້ນຄໍາປະຕິເສດຂອງສານຊັ້ນຕົ້ນຕໍ່ຄໍາຮຽກ ຮ້ອງໃຫ້ສົ່ງນາຍບຸດ ໄປໃຫ້ສະຫະລັດໃນປີຜ່ານມາ ຊຶ່ງທາງສານຊັ້ນຕົ້ນຂອງໄທໃຫ້ເຫດ ຜົນວ່າ ບໍ່ສາມາດສັ່ງໃຫ້ສົ່ງ ນາຍ ບຸດ ໄປຍັງສະຫະລັດໄດ້ ເພາະວ່າໄທບໍ່ຮັບຮູ້ກຸ່ມ FARC ວ່າເປັນກຸ່ມກໍ່ການຮ້າຍ ທາງກຸງວໍຊິງຕັນໄດ້ສະແດງຄວາມຍິນດີນໍາຄໍາຕັດສິນ ຫລ້າສຸດຂອງສານອຸທອນຂອງໄທ ກ່ອນໜ້ານັ້ນ ກະຊວງການຕ່າງປະເທດສະຫະລັດ ໄດ້ຮຽກໂຕເອກອັກຄະລັດຖະທູດໄທ ປະຈໍາກຸງວໍຊິງຕັນ ເຂົ້າພົບເພື່ອເນ້ນວ່າ ຄະດີນີ້ເປັນບູລິມະສິດສູງສຸດຂອງຕົນ ພວກສະມາ ຊິກລັດຖະສະພາສະຫະລັດກຸ່ມນຶ່ງກໍໄດ້ກ່າວວ່າ ຖ້ານາຍບຸດ ຖືກປ່ອຍໂຕ ກໍມີທ່າທາງວ່າຜູ້ກ່ຽວຈະກັບຄືນໄປຂາຍອາວຸດຕື່ມອີກ ແລະວ່າການປະຕິເສດຕໍ່ການສົ່ງໂຕຜູ້ກ່ຽວໃຫ້ສະຫະລັດ ສາມາດ ສ້າງຄວາມເສຍຫາຍໃຫ້ແກ່ສາຍພົວພັນລະຫວ່າງສະຫະລັດແລະໄທ ໄດ້ ໃນດ້ານເຈົ້າໜ້າທີ່ຣັດເຊຍນັ້ນ ກໍໄດ້ປະນາມການຈັບກຸມນາຍບຸດນີ້ ກ່ອນໜ້ານີ້ ຜູ້ພິພາກສາໄທທ່ານນຶ່ງທີ່ດໍາເນີນຄະດີນີ້ ໄດ້ສະແດງຄວາມເປັນຫ່ວງອອກມາ ກ່ຽວກັບຜົນກະທົບຕໍ່ສາຍພົວພັນຂອງໄທກັບສະຫະລັດ ຫລືຣັດເຊຍ ທ່ານລັກ ນິດວັດທະ ນາວິຈອນ ທະນາຍຄວາມຂອງນາຍບຸດ ກ່າວວ່າ ເຂົາເຈົ້າຈະອຸທອນຕໍ່ລັດຖະບານໄທເປັນຄັ້ງສຸດທ້າຍ ເພື່ອໃຫ້ປ່ອຍໂຕຜູ້ກ່ຽວ ຊຶ່ງທ່ານກ່າວວ່າ: ສະຫະປະຊາຊາດກ່າວວ່າ ນາຍບຸດ ເຄີຍໄດ້ປ້ອນອາວຸດໃຫ້ສົງ ຄາມທີ່ຮ້າຍກາດທີ່ສຸດຂອງໂລກ ທີ່ຮວມທັງສົງຄາມໃນອັຟການິສຖານ ອັງໂກລາ ຄອງໂກ, ໄລບີເລຍ, ຣວັນດາ, ຊີແອຣາ ເລອອນ ແລະ ຊູດານ ບັນດາເຈົ້າໜ້າທີ່ສະຫະລັດກ່າວວ່າ ນາຍ ບຸດ ເປັນເພື່ອນໃກ້ຊິດກັບຜະເດັດການຫລາຍຄົນ ຮວມທັງອະດີດປະທານາທິບໍດີ Charles Taylor ແຫ່ງປະເທດ ໄລເບເລຍ ຊຶ່ງເວລານີ້ ກໍາລັງຖືກດໍາເນີນຄະດີໃນສານອາດຊະຍາກໍາສົງຄາມຂອງສະຫະປະຊາຊາດ